## Odluka o proglašenju Zakona o pečatima i žigovima s grbom Republike Hrvatske

### NN 33/1995 (19.5.1995.), Odluka o proglašenju Zakona o pečatima i žigovima s grbom Republike Hrvatske

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O PEČATIMA I ŽIGOVIMA S GRBOM REPUBLIKE HRVATSKE

Proglašavam Zakon o pečatima i žigovima s grbom Republike Hrvatske, koji je
donio Zastupnički dom Sabora na sjednici 4. svibnja 1995.

Broj: 01-95-900/1

Zagreb, 12. svibnja 1995

Predsjednik Republike Hrvatske

**dr****.
Franjo Tuđman**, v.r.

---

### ZAKON

### O PEČATIMA I ŽIGOVIMA S GRBOM REPUBLIKE HRVATSKE

Članak 1.

Pečat i žig s grbom Republike Hrvatske rabe
predsjednik Republike Hrvatske, Ured predsjednika Republike Hrvatske, Sabor
Republike Hrvatske, Vlada Republike Hrvatske, tijela državne uprave, sudovi i
druga tijela državne vlasti, Ustavni sud Republike Hrvatske, oružane snage
Republike Hrvatske, javni bilježnici, pučki pravobranitelj, tijela jedinica
lokalne samouprave i uprave te tijela kotara s posebnim samoupravnim položajem
(u daljnjem tekstu: tijela iz članka 1. stavka 1. ovoga Zakona).

Pečat i žig s grbom Republike Hrvatske rabe i
upravni odjeli te druga upravna tijela i stručne službe tijela iz članka 1
stavka 1. ovoga Zakona.

Pečatom i žigom s grbom Republike Hrvatske tijela
iz članka 1. stavka 1. i 2. ovoga Zakona potvrđuje se vjerodostojnost akta.

Pečat i žig s grbom Republike Hrvatske stavlja se
na akte koje tijela iz članka 1. stavka 1. i 2. ovoga Zakona donose, kojima se
međusobno ophode ili ih upućuju pravnim osobama i građanima.

Članak 2.

Pečat i žig s grbom Republike Hrvatske rabe i
pravne osobe koje na temelju zakona imaju javne ovlasti.

Pravne osobe iz stavka 1. ovoga članka pečat i
žig s grbom Republike Hrvatske stavljaju samo na akte koje donose u okviru
javnih ovlasti.

Članak 3.

U smislu ovoga Zakona:

1. Pečat je okruglog oblika,
izrađen od gume ili drugog odgovarajućeg materijala a služi za otiskivanje na
papir ili drugu podlogu,

2. Žig je okruglog oblika,
izrađen od metala ili drugog odgovarajućeg materijala a služi za utiskivanje u
papir ili drugu podlogu.

Članak 4.

Pečat i žig s grbom Republike Hrvatske sadrže:
naziv i grb Republike Hrvatske te naziv, odnosno ime i sjedište tijela iz
članka 1. stavka 1. i 2., odnosno naziv i sjedište pravne osobe iz članka 2.
stavka 1. ovoga Zakona.

Naziv Republike Hrvatske, naziv odnosno ime i
sjedište tijela iz članka 1. stavka 1. i 2., te naziv i sjedište pravne osobe
iz članka 2. stavka 1. ovoga Zakona ispisuje se u pečatu i žigu hrvatskim
jezikom i latiničnim pismom.

Kada je ustavnim zakonom i statutom jedinice
lokalne samouprave u skladu sa zakonom utvrđena službena uporaba jezika i pisma
etničke i nacionalne zajednice ili manjine, sadržaj pečata i žiga ispisuje se
jezikom i pismom etničke i nacionalne zajednice ili manjine.

Članak 5.

Pečate i žigove s grbom Republike Hrvatske mogu izrađivati samo ovlašteni
obrtnik i ovlašteno trgovačko društvo.

Rješenje o ovlaštenju iz stavka 1. ovoga članka donosi Ministarstvo
unutarnjih poslova.

Članak 6.

Ministarstvo unutarnjih poslova odbit će zahtjev
za izdavanje ovlaštenja iz članka 5. stavka 2. ovoga Zakona obrtniku i
trgovačkom društvu:

1. koji pri nadležnom tijelu nisu registrirani za
obavlja nje djelatnosti proizvodnje pečata i žigova,

2. koji nemaju uvjete za sigurno čuvanje
izrađenih pečata, žigova i matrica,

3. kod kojeg je odgovorna
osoba ili osoba koja rukuje pečatima i žigovima osuđena zbog krivičnog djela iz
koristoljublja ili zbog inače nečasnog krivičnog djela koje se goni po
službenoj dužnosti, sve dok traju pravne posljedice osude.

Članak 7.

Obrtnik i odgovorna osoba u trgovačkom društvu iz
članka 5. stavka 1. ovoga Zakona dužni su o promjeni naziva, sjedišta,
prestanku ili drugoj statusnoj promjeni izvijestiti Ministarstvo unutarnjih
poslova u roku od 30 dana od dana nastale promjene.

Ministarstvo unutarnjih poslova ukinut će
obrtniku i trgovačkom društvu ovlaštenje za izradu pečata i žigova s grbom
Republike Hrvatske:

1. ako nakon izdavanja ovlaštenja
nastupi neki od razloga iz članka 6. ovoga Zakona i

2. na zahtjev obrtnika ili
trgovačkog društva

Činjenice iz stavka 2. točke 1. ovoga članka
utvrđuje Ministarstvo unutarnjih poslova po službenoj dužnosti.

Članak 8.

Ministarstvo uprave daje odobrenje za izradu
pečata i žiga s grbom Republike Hrvatske tijelima iz članka 1. stavka 1. i 2.
te pravnim osobama iz članka 2. stavka 1. ovoga Zakona.

Ministarstvo uprave odbit će zahtjev iz stavka 1.
ovoga članka ako utvrdi da nisu ispunjeni propisani uvjeti za uporabu pečata i
žiga s grbom Republike Hrvatske.

Članak 9.

Obrtnik i trgovačko društvo iz članka 5. stavka
1. ovoga Zakona dužni su voditi evidenciju o pečatima i žigovima s grbom
Republike Hrvatske koje su izradili, a matrice izrađenih pečata i žigova
uništiti.

O uništenju matrica iz stavka 1: ovoga članka potrebno je sastaviti
zapisnik.

Članak 10.

Moraju se uništiti:

1. pečati i žigovi s grbom
Republike Hrvatske koji se zbog promjene naziva tijela iz članka 1. stavka 1. i
2. ovoga Zakona, istrošenosti ili drugog razloga koji ih čini neuporabivim,
stavljaju izvan uporabe,

2. pečati i žigovi s grbom
Republike Hrvatske koje rabe tijela iz članka 1. stavka 1. i 2. ovoga Zakona, a
koja prestaju s radom,

3. pečati i žigovi s grbom
Republike Hrvatske koje je rabila pravna osoba iz članka 2. stavka 1. ovoga
Zakona, a koja je promijenila naziv, prestala s radom ili koja više nema javne
ovlasti.

Pečati i žigovi iz slavka 1. ovoga članka
dostavljaju se radi uništenja Ministarstvu uprave

Članak 11.

Nestanak pečata i žiga s grbom Republike Hrvatske
čelnik tijela iz članka 1. stavka 1 i 2, odnosno odgovorna osoba u pravnoj
osobi iz članka 2. stavka 1. ovoga Zakona dužna je odmah prijaviti Ministarstvu
uprave.

Nestanak pečata i žiga s grbom Republike Hrvatske
čelnik tijela iz članka 1. stavka 1. i 2., odnosno odgovorna osoba u pravnoj
osobi iz članka 2. stavka 1. ovoga Zakona dužna je oglasiti
u "Narodnim Novinama", u roku od 8 dana od saznanja za nestanak.

Članak 12.

Osoba koja pronađe pečat ili žig s grbom
Republike Hrvatske dužna ga je neodgodivo predati najbližoj policijskoj postaji
ili upravi, korisniku pečata ili žiga ili Ministarstvu uprave.

Članak 13.

Nadzor nad provedbom ovoga Zakona obavljaju Ministarstvo uprave i
Ministarstvo unutarnjih poslova.

Članak 14.

Državni službenik ovlašten za obavljanje nadzora
nad provedbom ovoga Zakona, ukoliko nađe da je povrijeđen ovaj Zakon ili drugi
propis, ovlašten je poduzeti sljedeće mjere

1. narediti otklanjanje utvrđenih nedostataka i
nepravilnosti u određenom roku,

2. podnijeti prijavu za pokretanje prekršajnog
postupka ili prijavu zbog počinjenog kaznenog djela,

3 privremeno oduzeti pečate i žigove s grbom
Republike Hrvatske koje je obrtnik ili trgovačko društvo izradilo bez
ovlaštenja, ili koji su izrađeni bez odobrenja Ministarstva uprave,

4. privremeno oduzeti obrtniku ili trgovačkom
društvu ovlaštenje za izradu pečata i žigova s grbom Republike Hrvatske.

Članak 15.

Novčanom kaznom od 5.000 do 30.000 kuna kaznit će se za prekršaj obrtnik i
trgovačko društvo koji bez ovlaštenja izrade pečat i žig s grbom Republike Hrvatske
(članak 5. stavak 1.).

Odgovorna osoba u trgovačkom društvu iz stavka 1. ovog članka kaznit će se
novčanom kaznom od 1.000 do 3.000 kuna.

Za prekršaj iz stavka 1. ovoga članka može se izreći i zaštitna mjera
zabrane obavljanja djelatnosti.

Članak 16.

Novčanom kaznom od 5.000 do 25.000 kuna kaznit će
se za prekršaj obrtnik i odgovorna osoba trgovačkog društva ovlaštenog za
izradu pečata i žigova s grbom Republike Hrvatske koji u propisanom roku ne
izvijeste Ministarstvo unutarnjih poslova o promjeni naziva, sjedišta,
prestanku ili drugoj statusnoj promjeni (članak 7. stavak 1.).

Članak 17.

Novčanom kaznom od 5.000 do 25.000 kuna kaznit će
se za prekršaj obrtnik i trgovačko društvo koji izrade pečat ili žig s grbom
Republike Hrvatske tijelu iz članka 1. stavka 1. i 2. ili pravnoj osobi iz
članka 2. stavka 1. ovoga Zakona koja nema odobrenje Ministarstva uprave
(članak 8. stavak 1.).

Odgovorna osoba u trgovačkom društvu iz stavka 1.
ovog članka kaznit će se novčanom kaznom od 500 do 2.500 kuna.

Za prekršaj iz stavka 1. ovog članka može se
izreći i zaštitna mjera zabrane obavljanja djelatnosti.

Članak 18.

Novčanom kaznom od 500 do 2.500 kuna kaznit će se
za prekršaj čelnik tijela iz članka 1. stavka 1. i 2. i odgovorna osoba u
pravnoj osobi iz članka 2. stavka 1.ovoga Zakona koja dade izraditi pečat ili
žig s grbom Republike Hrvatske bez odobrenja Ministarstva uprave (članak 8.
stavak 1.).

Članak 19.

Novčanom kaznom od 2.500 do 15.000 kuna kaznit će
se za prekršaj obrtnik i trgovačko društvo koji ne vode evidenciju o pečatima i
žigovima s grbom Republike Hrvatske koje su izradili odnosno koji ne unište
matrice pečata i žigova s grbom Republike Hrvatske koje su izradili ili nisu
sastavili zapisnik o uništenju (članak 9.).

Odgovorna osoba u trgovačkom društvu iz stavka 1.
ovdga članka kaznit će se novčanom kaznom od 500 do
2.500 kuna.

Članak 20.

Novčanom kaznom od 500 do 2.500 kuna kaznit će se
za prekršaj čelnik tijela iz članka 1. stavka 1. i 2. i odgovorna osoba u
pravnoj osobi iz članka 2. stavka 1. ovoga Zakona koja ne prijavi nestanak
pečata i žiga s grbom Republike Hrvatske (članak 11. stavak 1.).

Članak 21.

Novčanom kaznom od 500 do 1.500 kuna kaznit će se
za prekršaj osoba koja ne preda neodgodivo pronađeni pečat ili žig s grbom
Republike Hrvatske (članak 12.).

Članak 22.

Ministar uprave dužan je u roku od mjesec dana od
dana stupanja na snagu ovoga Zakona donijeti pravilnik o obliku i veličini
pečata i žiga s grbom Republike Hrvatske, njihovoj izradi, uporabi i rukovanju,
načinu vođenja evidencije o izrađenim pečatima i žigovima s grbom Republike
Hrvatske i o postupku uništavanja pečata i žigova s grbom Republike Hrvatske.

Do donošenja propisa iz stavka 1. ovoga članka
primjenjivat će se Pravilnik za primjenu Zakona o pečatima i žigovima s grbom
Socijalističke Republike Hrvatske ("Narodne novine", br. 35/78.) ukoliko nije u suprotnosti s odredbama ovoga
Zakona.

Članak 23.

Ministar unutarnjih poslova dužan je u roku od
mjesec dana od dana stupanja na snagu ovoga Zakona propisati uvjete za sigurno
čuvanje izrađenih pečata i žigova s grbom Republike Hrvatske.

Članak 24.

Stupanjem na snagu ovoga Zakona prestaje važiti
Zakon o pečatima i žigovima s grbom Socijalističke Republike Hrvatske
("Narodne novine", br. 32/77).

Članak 25.

Ovaj Zakon stupa na snagu osmoga dana od dana objave u "Narodnim
novinama".

Klasa:038-02/94-02/01

Zagreb, 4. svibnja 1995.

ZASTUPNIČKI DOM SABORA REPUBLIKE
HRVATSKE

Predsjednik Zastupničkog doma Sabora

**dr****. Nedjeljko Mihanović**, v. r.

Odluka, NN 33/1995-647